31976R1519
L 169/40
JURNALUL OFÍCIAL AL UNIUNII EUROPENE
REGULAMENTUL (CEE) NR. 1519/76 AL CONSILIULUI
din 24 iunie 1976
privind importurile de tărâțe, spărturi și alte reziduuri rezultate prin cernere, măcinare sau alte forme de prelucrare a anumitor semințe de cereale originare din Algeria
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene, în special articolele 43 și 113,
având în vedere propunerea Comisiei,
având în vedere avizul Parlamentului European (1),
întrucât Acordul de cooperare dintre Comunitatea Economică Europeană și Republica Populară Democrată Algeria și acordul interimar (2) pentru aplicarea în avans a anumitor dispoziții ale acordului de cooperare au fost semnate la 26 aprilie 1976;
întrucât articolul 21 din acordul de cooperare și articolul 14 din acordul interimar prevăd că Algeria aplică o taxă specială la exporturile de tărâțe, spărturi și alte reziduuri rezultate prin cernere, măcinare sau alte forme de prelucrare a semințelor de cereale, altele decât porumb sau orez, care se încadrează la subpoziția 23.02 A II din Tariful Vamal Comun, componenta variabilă a prelevării la import se reduce cu o valoare egală cu 60 % din media componentelor variabile de impozitare aplicate produsului vizat în decursul celor trei luni anterioare lunii în care este fixată suma, iar componenta fixă nu se impozitează;
întrucât această taxă specială la export trebuie să se reflecte în prețul la import în Comunitate al acestor produse;
întrucât, pentru a se asigura aplicarea corectă a acestor acorduri, trebuie adoptate măsuri conform cărora, la momentul importului de tărâțe, spărturi și alte reziduuri, importatorul trebuie să facă dovada faptului că taxa specială la export a fost colectată în Algeria;
întrucât, în conformitate, inter alia, cu acordul sub forma unui schimb de scrisori care face referire la articolul 21 din acordul de cooperare și articolul 14 din Acordul interimar dintre Comunitatea Economică Europeană și Republica Populară Democrată Algeria privind importul în Comunitate de tărâțe și spărturi originare din Algeria (3), aceste acorduri necesită norme detaliate pentru punerea lor în aplicare,
ADOPTĂ PREZENTUL REGULAMENT:
Articolul 1
Componenta variabilă a prelevării la importurile în Comunitate de tărâțe, spărturi și alte reziduuri originare din Algeria, rezultate prin cernere, măcinare sau alte metode de prelucrare a semințelor de cerealelor, altele decât porumb sau orez, care se încadrează la subpoziția 23.02 A II din Tariful Vamal Comun, trebuie calculată în conformitate cu articolul 2 din Regulamentul (CEE) nr. 2744/75 al Consiliului din 29 octombrie 1975 privind sistemul de import și export pentru produsele obținute din cereale și din orez (4), din care se scade o sumă echivalentă cu 60 % din media componentelor variabile de impozitare pentru produsul în cauză în decursul celor trei luni anterioare lunii în care fixată această sumă.
Articolul 2
Articolul 1 se aplică la toate importurile pentru care importatorul poate face dovada faptului că taxa specială la export a fost colectată în Algeria în conformitate cu articolul 21 din acordul de cooperare și articolul 14 din acordul interimar.
Articolul 3
Normele detaliate de aplicare a prezentului regulament, în special în ceea ce privește stabilirea sumei cu care trebuie să se reducă taxa, se adoptă în conformitate cu procedura stabilită în articolul 26 din Regulamentul (CEE) nr. 359/67.
Articolul 4
Nu se percepe componenta fixă de impozitare pentru importurile în Comunitate de tărâțe, spărturi și alte reziduuri originare din Algeria, rezultate prin cernere, măcinare sau alte forme de prelucrare a semințelor cerealelor, altele decât porumb și orez, care se încadrează la subpoziția 23.02 A II din Tariful Vamal Comun.
Articolul 5
Prezentul regulament intră în vigoare în ziua intrării în vigoare a acordului sub forma unui schimb de scrisori cu referire la articolul 21 din acordul de cooperare și articolul 14 din Acordul interimar dintre Comunitatea Economică Europeană și Republica Populară Democrată Algeria privind importul de tărâțe și spărturi originare din Algeria în Comunitate.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 iunie 1976.